বাড়িতে পুলিশের তল্লাশির পর থেকেই খোঁজ নেই মোর্চা প্রধান বিমল গুরুঙ্গের। এ দিকে শনিবারও অগ্নিগর্ভ ছিল পাহাড়। তাদের তিন সমর্থকের মৃত্যু হয়েছে বলে দাবি করেছে মোর্চা। গা ঢাকা দেওয়ার পর থেকেই গোপন ডেরা থেকে একের পর এক হোয়াটসঅ্যাপ বার্তা দিয়ে চলেছেন বিমল গুরুঙ্গ। সেখানে রাজ্য সরকার এবং প্রশাসনের বিরুদ্ধে আরও জোরালো আন্দোলনে নামার ডাক দিয়েছেন মোর্চা প্রধান। 

এই পরিস্থিতিতে রবিবার সকাল থেকেই আচমকা দার্জিলিঙে বিপর্যস্ত হয়ে পড়েছে ইন্টারনেট পরিষেবা। স্থানীয় একটি কেবল নেটওয়ার্কের ব্রডব্যান্ড পরিষেবা ছাড়া বাকি সমস্ত মোবাইল নেটওয়ার্ক এবং কেবল নেটওয়ার্কের ইন্টারনেট পরিষেবা পাওয়া যাচ্ছে না বলে অভিযোগ। যদিও, প্রশাসনের নির্দেশেই ইন্টারনেট পরিষেবা বন্ধ রাখা হয়েছে কি না, তা এখনও স্পষ্ট নয়। কারণ, প্রশাসনের পক্ষ থেকে এখনও এই বিষয়ে কোনও বিজ্ঞপ্তি জারি করা হয়নি। প্রশাসনের কোনও কর্তার প্রতিক্রিয়াও পাওয়া যায়নি। শুধু দার্জিলিঙ বা পাহাড়ে নয়, সমতলের ডুয়ার্সের বিস্তীর্ণ এলাকাতেও রবিবার সকাল থেকেই ব্যাহত হচ্ছে ইন্টারনেট পরিষেবা।

মোর্চার ডাকা বনধে রবিবার খুব বেশি প্রভাব পড়েনি ডুয়ার্সে। নিজস্ব চিত্র
প্রশাসনের পক্ষ থেকে ইন্টারনেট পরিষেবা নিয়ে কোনও বিবৃতি না দেওয়া হলেও, এক গ্রাহকের টুইটের জবাবে জিও কেয়ার নামে টুইটার অ্যাকাউন্ট থেকে জানানো হয়েছে, দার্জিলিঙে তাদের পরিষেবা আপাতত নিয়ন্ত্রিত করা হচ্ছে। ফলে, কারা পরিষেবা নিয়ন্ত্রণ করছে, তা নিয়ে ধোঁয়াশা তৈরি হয়েছে।

জিও কেয়ারের সেই টুইট।
স্থানীয় বাসিন্দারা অনেকেই মনে করছেন, হোয়াটসঅ্যাপের মতো সোশ্যাল নেটওয়ার্কের সাহায্য নিয়ে আড়ালে থেকেই পুলিশ-প্রশাসনের বিরুদ্ধে সমর্থকদের বিক্ষোভে ইন্ধন জোগাচ্ছেন মোর্চা নেতারা। মোর্চা নেতৃত্বের সঙ্গে সমর্থকদের যোগাযোগ ছিন্ন করতেই ইন্টারনেট পরিষেবায় দাঁড়ি টানা হল কি না, তা স্পষ্ট নয়। অশান্ত কাশ্মীরে ঠিক একইভাবে বার বার ইন্টারনেট পরিষেবা বন্ধ রাখা হয়।

দার্জিলিঙের চকবাজারে রবিবার মোর্চা সমর্থকদের জমায়েত। নিজস্ব চিত্র
শনিবার পুলিশের সঙ্গে সংঘর্ষের জেরে মোর্চা সমর্থকদের মৃত্যুর পরে এ দিন পাহাড়ে কালা দিবস পালনের ডাক দিয়েছিলেন গুরুঙ্গ। শনিবার রাতেও কালিম্পঙের এক সরকারি লাইব্রেরির নাইট গার্ডের বাড়িতে আগুন লাগিয়ে দেয় মোর্চা সমর্থকরা। দলীয় সমর্থকদের মৃত্যুর প্রতিবাদে এ দিনও মোমবাতি মিছিলের ডাক দিয়েছে মোর্চা।